Karl Barth-Archiv
S Karl Barth-Archiiv isch e Sammlig vo Wärk vom Schwizer Theolog Karl Barth z Baasel. Es zelt as Baasler Kulturguet, wo nazionali Bedütig het.

S Archiv 
S Archiv isch 1971 gründet worde. Im Archiv wird dr literarischi Noochlass vom Barth und si persöönligi Bibliothek ufbewaart. D Sammlig bestoot us  14'000 Büecher und öbbe hundertduusig Dokumänt, drunder öbbe zwölf duusig Brief. As Hauptufgoob katalogisiert und erschliesst s Archiiv d Bibliothek und dr Noochlass, läitet die editorische Aarbede an dr Gsamtusgoob und macht Röschersche vo Forscher mööglig.

S Geböid 
S Archiv befindet sich im ehemoolige Woonhuus vom Barth an dr Bruederholzalle 26 z Baasel.
S Arbetszimmer vom Barth gseet no genauso us wie zu sine Läbzite und grad nääbedraa isch s Arbetszimmer vo dr Charlotte vo Kirschbaum, wo vo 1930 aa äng mit em Barth zämmegschafft het, und au bi de Barths im Huus gwoont het. Dört isch jetz s Büro vom Läiter vom Archiiv din. Im klimatisierten Chäller isch 1997 e brofessionells Ablaagsüsteem mit Büecherregaal uf Rolle iibaut worde.

D Dräägerschaft 
Drääger vom Archiiv isch d Karl Barth-Stifdig, wo vom Schwizerische Nazionalfond zur Förderig vo dr wüsseschaftlige Forschig understützt wird.

Kwelle 
 Karl Barth-Archiv uf dr Website vo dr Uniwersidäät Baasel, abgrüeft am 7. Juni 2014
 Auch die Anstreichungen sind wichtig uf dr Website vo Deutschlandradio Kultur, abgrüeft am 7. Juni 2014

Karl Barth
Kulturguet vo nationaler Bedütig im Kanton Basel-Stadt
Theologii
Stifdig